**MASSIV III – Skarvheimen**

Dette er etappe tre på langruta "MASSIV". Skarvheimen er fjellområdet som inneholder litt av alle fjellområder; morsomme topper og fjellrygger, dype daler og høydedrag og rabber med god utsikt.

I tillegg byr området på deilige vann, rikt dyreliv, tydelige stier og mange flotte betjente og selvbetjenings-hytter.  En spennende etappe III på MASSIV-ruta.

*Finsehytta er under ombygging sommeren 2020 og fellesturene til DNT Oslo og Omegn vil ikke bli lagt på denne hytta. Derfor avslutter MASSIV III på Finse stasjon med hjemreise.*

**Program:**

**Dag 1. Ankomst Slettningsbu, 1.315 moh (selvbetjent), ca 5 km/ca 2 timer**

Oppmøte ved Tyin.  Vi starter på ca 1.100 moh og får ca 300 meters slake oppstigning til Øvre Årdalsvatnet der Slettningsbu ligger. En nydelig plass der det er deilig å få en rolig kveld etter lang reise. Kvelden tilbringer vi med velkomst og informasjon om resten av turen.

**Dag 2: Slettningsbu - Sulebu, 1.330 moh (selvbetjent), ca 22 km/ca 7-8 timer**
Vi går på gode stier sørover hvor dagens høyeste punkt ligger på ca 1.420 moh. Europavei 16 krysses ved Kyrkjestølen før vi tar videre oppover lia mot Sulebu. På selvbetjeningshytta lager vi vår egen mat og ser fram til en vakker solnedgang.

**Dag 3:** **Sulebu - Breistølen (1.025 moh)  ca 20 km/ca 7 timer**
Dagens etappe blir en fin tur gjennom Suleskaret, forbi Masseringstjørni og Nordre Kluftenosi og ned til Breistølen. Breistølen Fjellstue er privat og ligger ved høyeste punkt på RV 52. Her blir vi servert middag.

**Dag 4:** **Breistølen - Bjordalsbu 1.580 moh (selvbetjent), ca  13 km/ca 5 timer**
Etter frokost, blir det fint å komme bort fra "sivilisasjonen" igjen. En passe lang og flott tur opp til nesten 1.600 moh. Bjordalsbu ligger åpent og fritt ved Øvre Bjordalsvatnet. Igjen kan vi velge oss middagsretten fra øverste eller nederste hylle.

**Dag 5: Bjordalsbu - Iungsdalshytta (1.111 moh) ca 16 km/ca 5 timer**
Dagens etappe går fra goldt landskap, gjennom spennende Helvetet, langs nydelige bade- og fiskevann. Etterhvert faller stien utfor til den vakre Fødalen hvor vi bl.a. ser over til den flotte Systrondsfossen. Iungsdalshytta er en perle i Skarvheimen og vi nyter ettermiddagen, kvelden og frokosten her. Glem ikke å hilse på alle de koselige dyrene!

**Dag 6: Opphold Iungsdalshytta**
Iungsdalen er en flott plass å ta hviledagen på. Etter mange dager på farten kan man denne dagen gjøre hva man ønsker. Fottur til nærmeste topp, inn Iungsdalen, på stølen, lesedag - mange gode alternativ. Turleder vil garantert komme med sitt favorittforslag til nærtur fra Iungsdalshytta.

**Dag 7:** **Iungsdalshytta - Geiterygghytta (1.229 moh)  ca 29 km/ca 9 timer**
Dette er ukas lengste etappe, og vi anbefaler dere tar en god rast ved selvbetjeningshytta Kongshelleren. Ruta er åpen (med noen stein og ur) og byr på flotte daler og kontraster. Før dere kommer til Geiterygghytta anbefales en god strekk i lyngen i Rossdalen. Geiterygghytta sørger for at alle får gode madrasser og deilig middag. Så er det siste kveld med turgjengen. Kanskje en avslutning med bading og padling er fristenden?

**Dag 8: Geiterygghytta - Finse stasjon** **(1.222 moh**) **ca 16 km/ca 5-6 timer**
Ukas siste gå-etappe! Men for en avslutningstur! På sti oppover og over St.Pål (ca 1.645 moh)  forbi Klemsbu med utstyn rett over til Hardangerjøkulen.  Vi skifter og får en lett vask på Finse hotell 1.222. Her er det også muligheter for mat før toget kommer.

*MASSIV er DNT Oslo og Omegn sin langrute gjennom Breheimen i nord, Jotunheimen, Skarvheimen og Hardangervidda i sør.. Kanskje er du en fjell, rute- eller hyttesamler. Da er MASSIV midt i blinken for deg.*

*Med forbehold om endringer i program og rute.*

*Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, værforhold ol. ikke er innberegnet i tid brukt på turen.*

[**Gradering av turen**](https://www.dntoslo.no/graderingfellesturer/): lengde rød/terreng rød (*turen er ekstra lang og krevende dag 7, men turen er gradert til rød)*
Sommerfjellet er vakkert, men selv den enkleste fotturen kan bli krevende med utfordrende vær. Med riktig og godt utstyr er det oftest disse turene man husker best og som gir godt samhold og gode historier.  Pakk sekken riktig og smart.